Mə́yɔŋ mə́sə myǎ sə́ kig babi vá, kuán á myə̄ə̄ŋ, mǐ vógóló ! Ǹtí Zambá á ngālóe mā hála mə ngə́lə̄ âbum na; a ngáfála dzwé dáma ânyu díé, hála mə ngə́lə tə kwí na âbum. 2Ńdɔ a ngábɔ̄ nâ anyu á vol ma anə́ nyámálá, a sɔlí mā á dwé díé ā sī; a ngábɔ̄ nâ mə́ və̄ŋán ébɛ ḿfǎn yā ā bul diŋ, ńdɔ a ngásɔli ma á ńkɔ̌b ḿfan wóé étē. 3A ngádzó ai ma nâ: «O nə étūgā dzáma: mayi bələ dúmá ábə wa.» 4Hədá, hála ma mə dzó yǎ naa: «Mə ngánɔŋ tǔŋ á zəzə, mə ngáman mi­m̀həbə âbum təge ai m̀fí». Á kə̄ kwī, ndə Ǹtí Zambá a yén tə́ ńtōl wáma, ndə a ngányie tə́ ma efáī dzáma. 5Ńdɔ Ǹtí Zambá ā kɔ́bɔ̄ étɔ̄á dzī, nyé yǎ á ngākom ma á tádigi âbǔm na, ású yə̄ nâ, mə́ bɔ mod bisíé wōē, mə́ dúgân zu ai nyé Yákɔb, mə́ mǎn fə̄ nyé tógan Ísraɛ̂l. Mayəm fɔ́ɔ́ naa a láŋ mā á táŋ á mís móé, ńdɔ̄ fə̄ ńnye a nə́ ngul dzama. 6Asú tē ńdɔ a dzó naa: «Lâyəǎn kīg nə́ ó bɔ etúgā dzáma hə ású yə̄ nâ ó dúgân bódō mə̄ndá mə́ Yákɔb á sí, hə ású yə̄ nâ ó dúgân ma sɔ́ ai bɔ́n bə́ Ísraɛ̂l yǎ bə́ ngásəlan ai awú; matə́lē áfə wa nâ o nə m̀fyɛ̌ məyɔŋ, ású yə̄ nâ akodé dáma á kə kwí á mə̄búg mə́ sí mə́sə. 7Éyə Ǹtondôbə a kɔ́bɔ̄ ná, Ńkode, M̀fúfúb Ísraɛ̂l ai é mod ǹsísīm wáwú ébyandí, á ńnam wákúb ósāmā á nyɔ́l, á nə̄ ólɔ̌ míńkúkúmá: miǹkúkúmá myâyi yén, mí kódó á sí, bitɔŋ míńtómba myâyi yén, mí lábán ai məbɔ́ŋ á sí ású Ńtondôbə yǎ á nə təge dúgan, ású Ḿfúfúb Ísraɛ̂l yǎ á ngātɔ́b wa.